Ballibasa - Biquipedia, a enziclopedia libre

# Ballibasa

### De Biquipedia

A Bal de Basa u más conoxita por a suya forma acurtata Ballibasa ye una chicota bal perinenca trescuzata por o río Basa dende o suyo naximiento en a Sierra de Canziás dica la suya desembocadura en o río Galligo en Samianigo.

Forman parti d'a Ballibasa os lugars d'Espín, Orús, Fandiello, San Chulián de Basa, Sobás e Yebra de Basa en o monezipio encabezato por iste zaguero e Allué, Osán, San Román de Basa, Isún de Basa e Sardas encluyitos en o monezipio de Samianigo.

Ye tradizional en a bal a romería que se fa toz os años o 25 de chunio á l'armita de Santa Orosia, en o mesmo puesto á on se diz a santa murió martirizata. Ta l'armita, situata en o cobalto d'o puerto de Santa Orosia, en a punta Auturía, puyan as chents de tota la bal e d'atros puestos de l'Alto Galligo en prozesión chunto á la Birchen. Ya en l'armita se fa una misa e dimpués aparixen os danzants de Yebra de Basa que bailan en onor á la Santa acompañatos d'instrumentos tradizionals como los chiflos e as chuflainas, un auto que data d'o sieglo XVII. Atro auto tradizional que se fa tamién o mesmo día d'a romería ye a pastorada, en a cuala se fa un dialogo en aragonés d'a bal entre o mairal d'os danzants e un zagal que fa de pastor.

En o recorrito enta l'armita pueden beyer-sen, antimás d'un polito salto d'augua, barias armitas rupestres adedicatas á San Cornelio, San Azisclo, San Blas, Santa Barbara, A Santa Cruz d'o sieglo XVIII atra á la mesma Santa Orosia.

Retrieved from "http://an.wikipedia.org../../../b/a/l/Ballibasa.html"

Categoría: Bals pirinencas

##### Views

- Articlo
- Descusión
- Current revision

##### Rechirar